„ Það er mjög gott jafnvægi og mikill agi í íslenska liðinu , “ er haft eftir Eduard Koksharov , þjálfara rússneska landsliðsins í handknattleik á heimasíðu rússneska handknattleikssambandsins , fyrir leik Íslands og Rússlands á EM í dag . Þjálfarinn segir að í íslenska liðinu séu aðeins tveir til þrír leikmenn sem eitthvað kveði að . „ Hinir spila bara með , án þess að bæta miklu við . “ Á vefsíðunni er einnig rætt við gömlu kempuna Sergey Gorbok , sem er í landsliði Rússlands og lék undir stjórn Guðmundar Guðmundssonar hjá Rhein Neckar Löwen í Þýskalandi . Hann segir að sigur Íslands á Danmörku hafi ekki komið sér á óvart . „ Þessi sigur er ávöxtur vinnu Guðmundar , sem hefur verið með liðið í tæp tvö ár . Hann þekkir Dani vel og gerði þá að Ólympíumeisturum . Ég var svo heppinn að vinna með honum hjá Löwen og veit að hann er mikill sérfræðingur , “ er haft eftir Gorbok . Gorbok segir aðspurður að Aron Pálmarsson sé öflugasti leikmaður liðsins en nefnir líka Guðjón Val Sigurðsson og Alexander Petersson . „ Það er erfitt að ímynda sér íslenska landsliðið án þessara manna , þó Alexander hafi ekki verið í hópnum í þrjú ár . Hann ákvað að gefa kost á sér á nýjan leik eftir að sonur hans var valinn í yngra landslið Íslands í fótbolta . “ Rússar töpuðu naumlega gegn Ungverjum í fyrsta leik sínum á EM . Tap gegn Íslandi í dag þýðir að þeir eru úr leik . Rússar munu því leggja allt í sölurnar . Guðmundur Guðmundsson , þjálfari Íslands , hefur sagt í viðtölum fyrir leikinn að Rússar séu stórhættulegur andstæðingur . Þeir séu hávaxnir og geri miklar árásir á varnir andstæðinganna . Þeir tefla hins vegar fram ungu liði .